ვახტანგ ესვანჯია
ვახტანგ პართენის ძე ესვანჯია (დ. 4 მარტი, 1931, სოფ. ნიგოითი, ახლანდ. ლანჩხუთის მუნიციპალიტეტი, — გ. 23 თებერვალი, 1998, თბილისი) — ქართველი ჟურნალისტი. საქართველოს დამსახურებული ჟურნალისტი (1985). დაამთავრა თბილისის სახელმწიფო უნივერსიტეტის ფილოსოფიის ფაკულტეტი (1952), მოსკოვის უმაღლესი პარტსკოლა ჟურნალისტიკის განხრით (1961), შემდეგ — ეკონომიკის ფაკულტეტი (1967). 1967-1971 წლებში რედაქტორობდა გაზეთ „სამშობლოს“ — უცხოეთში მცხოვრებ თანამემამულეებთან კულტურული კავშირის საქართველოს საზოგადოების ორგანოს. 1973 წლიდან იყო საქართველო კომპარტიის ცხაკაიას რაიკომის პირველი მდივანი. 1983-1991 წლებში მუშაობდა საქართველოს კომუნისტური პარტიის ცენტრალური კომიტეტის გამომცემლობის დირექტორად. ესვანჯია ასევე იყო საქართველოს ჟურნალისტთა შემოქმედებითი კავშირის (ფედერაციის) წევრი (1959), საქართველოს ჟურნალისტთა კავშირის მდივანი, უცხოეთში მცხოვრებ თანამემამულეებთან კულტურული კავშირის საქართველოს საზოგადოების პრეზიდიუმის წევრი (1983), 9 აპრილის გარემოებათა შემსწავლელი კომისიის წევრი (1989), 1990 წლიდან სიცოცხლის ბოლომდე იყო საზოგადოება „საქართველო-იტალიის“ პრეზიდენტი.